DA Den Europæiske Unions Tidende L 294/23

RÅDETS BESLUTNING

af 8. november 2007

om bemyndigelse af Republikken Slovenien til i Det Europæiske Fællesskabs interesse at ratificere protokollen af 12. februar 2004 om ændring af Paris-konventionen af 29. juli 1960 om ansvar over for tredjemand på den nukleare energis område

(2007/727/EF)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 61, litra c), og artikel 67 sammenholdt med artikel 300, stk. 2, første afsnit, og stk. 3, andet afsnit,

under henvisning til forslag fra Kommissionen,

under henvisning til samstemmende udtalelse fra Europa-Parlamentet, og

ud fra følgende betragtninger:

(1) Protokollen af 12. februar 2004 om ændring af konventionen af 29. juli 1960 om ansvar over for tredjemand på den nukleare energis område (i det følgende benævnt »protokollen«), ændret ved tillægsprotokollen af 28. januar 1964 og protokollen af 16. november 1982 (i det følgende benævnt »Paris-konventionen«), indeholder bestemmelser, der berører de regler, der er fastsat i Rådets forordning (EF) nr. 44/2001 af 22. december 2000 om retternes kompetence og om anerkendelse og fuldbyrdelse af retsafgørelser på det civil- og handelsretlige område (1). Dette er et område, hvor Fællesskabet har enekompetence.

(2) Ved beslutning 2003/882/EF (2) bemyndigede Rådet de medlemsstater, der er kontraherende parter i Paris-konventionen, til at undertegne protokollen i Fællesskabets interesse.

(3) Ved beslutning 2004/294/EF (3) bemyndigede Rådet de samme medlemsstater til i Fællesskabets interesse at ratificere eller tiltræde protokollen. I henhold til artikel 2 i den pågældende beslutning skulle medlemsstaterne træffe de nødvendige foranstaltninger med henblik på samtidig at deponere deres instrumenter for ratifikation eller tiltrædelse af protokollen, om muligt inden den 31. december 2006.

(4) Beslutning 2004/294/EF omfattede de medlemsstater, der var medlemmer af Fællesskabet den 8. marts 2004, med undtagelse af Østrig, Danmark, Irland og Luxembourg, som det fremgår af den kombinerede anvendelse af bestemmelserne i den pågældende beslutnings artikel 1, stk. 3, og artikel 4.

(5) Republikken Slovenien er en kontraherende part i Paris-konventionen og undertegnede protokollen på egne vegne den 12. februar 2004. Eftersom beslutning 2004/294/EF kun omfattede visse medlemsstater, kunne Republikken Slovenien ikke efter sin tiltrædelse af Den Europæiske Union den 1. maj 2004 betragtes som værende omfattet af den i henhold til artikel 53 i tiltrædelsesakten af 2003.

(6) Det Forenede Kongerige og Irland er bundet af forordning (EF) nr. 44/2001 og deltager derfor i vedtagelsen af denne beslutning.

(7) I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og traktaten om oprettelse af Det Europæiske Fællesskab, deltager Danmark ikke i vedtagelsen af denne beslutning, som ikke er bindende for og ikke finder anvendelse i Danmark.

(8) Republikken Sloveniens ratifikation af protokollen berører ikke stillingen for de medlemsstater af Fællesskabet, der ikke er kontraherende parter i Paris-konventionen —

VEDTAGET FØLGENDE BESLUTNING:

Artikel 1

Uden at det berører Fællesskabets beføjelser, ratificerer Republikken Slovenien i Fællesskabets interesse protokollen om ændring af Paris-konventionen.

Sloveniens ratifikation af protokollen berører ikke stillingen for de medlemsstater af Fællesskabet, der ikke er kontraherende parter i Paris-konventionen.

Artikel 2

Republikken Slovenien træffer de nødvendige foranstaltninger med henblik på at deponere sit instrument for ratifikation af protokollen, om muligt samtidig med de medlemsstater, som er omfattet af beslutning 2004/294/EF.

Artikel 3

Ved ratifikationen af protokollen meddeler Republikken Slovenien skriftligt generalsekretæren for Organisationen for Økonomisk Samarbejde og Udvikling, at ratifikationen er sket i overensstemmelse med denne beslutning.

Artikel 4

Denne beslutning er rettet til Republikken Slovenien.

Udfærdiget i Bruxelles, den 8. november 2007. På Rådets vegne R. PEREIRA Formand

(1) EFT L 12 af 16.1.2001, s. 1. Senest ændret ved forordning (EF) nr. 1791/2006 (EUT L 363 af 20.12.2006, s. 1).

(2) EUT L 338 af 23.12.2003, s. 30.

(3) EUT L 97 af 1.4.2004, s. 53.